Musiyum utawa Monumèn Bajra Sandhi iki nduwéni pérangan njaba bangunan sing ngemot akèh banget rerenggan khas Bali sing nduwéni teges filosofis ajaran Hindu. Saka ukiran sing ana ing kori agung, pahatan ing reca, bentuk bangunanné lan liya-liyané. Bajra Sandhi, saka tembung Bajra ya iku lonceng utawa genta sing dianggo déning para pandihta nalika arep donga, lan Sandhi sing tegesé suci. Bentuk musiyum Bajra Sandhi iki adhedasar cerita “Pemutaran Mandara Giri: Pencarian Tirtha Amerta” ya iku carita para dewa sing golek banyu abadi ing segara susu sing diarani Kserarnawa utawa Kserasagara.